CELEX: 32020R0133
Language: bg
Date: 2020-01-30 00:00:00
Title: Регламент за изпълнение (ЕС) 2020/133 на Комисията от 30 януари 2020 година за въвеждане на дерогация от Регламент за изпълнение (ЕС) 2016/1150 на Комисията за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор

31.1.2020   
               
               
                  BG
               
               
                  Официален вестник на Европейския съюз
               
               
                  L 27/24
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/133 НА КОМИСИЯТА
         от 30 януари 2020 година
         за въвеждане на дерогация от Регламент за изпълнение (ЕС) 2016/1150 на Комисията за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 54, буква а) от него,
         като има предвид, че:
         
                     (1)
                  
                  
                     На 2 октомври 2019 г. Световната търговска организация (СТО) издаде арбитражното решение за Европейските общности и някои държави членки — мерки, засягащи търговията с големи граждански въздухоплавателни средства, WT/DS316/ARB. С арбитражното решение на Съединените американски щати (САЩ) се дава възможност да поискат, в отговор на субсидиите от Съюза за „Еърбъс“, налагане на ответни мерки в размер на не повече от 7,5 млрд. щатски долара годишно. На 18 октомври 2019 г. САЩ наложиха адвалорно вносно мито в размер на 25 % върху някои продукти, сред които тихи вина, изнасяни за САЩ от Германия, Испания, Франция и Обединеното кралство. Тази извънредна, несправедлива и непредвидима ситуация оказва сериозно вредно въздействие върху световната търговия с всички видове вина от Съюза. САЩ обяви освен това, че възнамерява да наложи 100 % адвалорно вносно мито върху френските пенливи вина в отговор на френския данък върху цифровите услуги (данък GAFA).
                  
               
                     (2)
                  
                  
                     Наложените от САЩ вносни мита оказват пряко сериозно въздействие върху търговията с вина от Съюза на пазара на САЩ, който е най-големият пазар за износ на селскостопански продукти на Съюза, и по-конкретно на вина, от гледна точка както на стойността, така и на обема на износа. През 2018 г. износът на вина от Съюза за САЩ възлиза на 6,5 млн. хектолитра на стойност 4 млрд. евро. Делът на износа за САЩ обикновено е между 30 и 40 % от стойността на световния износ на вино от Съюза.
                  
               
                     (3)
                  
                  
                     Последиците от увеличените вносни мита, наложени от САЩ, засягат неблагоприятно всички вина от Съюза, а не само тихите вина с произход от четирите държави членки, спрямо които се прилагат по-високите вносни мита. В резултат на това са ощетени репутацията и търговията с всички видове вина от Съюза, присъстващи на пазара на САЩ. Репутацията на виното се определя не само от неговите качества, но и от неговата цена и оценката за съотношението цена/качество. Това се отнася в особено голяма степен за вината от ниския и средния ценови клас, които в абсолютно изражение са засегнати от 25-процентното вносно мито в по-голяма степен, отколкото по-скъпите вина, купувани от познавачите, за които по-високата цена няма възпиращ ефект. На пазара на САЩ вината от Съюза се конкурират с вина от други региони, като например Южна Америка, Австралия или Южна Африка. На фона на тази ожесточена конкуренция има голямо значение начинът, по който се възприема общото ценово равнище на вината. Когато потребителят е наясно, че цената на виното от определени региони в Съюза се облага с по-високо вносно мито, това ще окаже отрицателно въздействие върху цялостното усещане за ценовото равнище на вината от Съюза и ще отклони потребителското търсене към продукти с друг произход. Поради така оформилите се пазарни условия и намалената обща възвръщаемост за производителите, са нужни незабавни мерки за преодоляване на последиците от наложените вносни мита, които да обхванат всички вина с произход от всички държави членки, а не само от държавите, пряко засегнати от митата.
                  
               
                     (4)
                  
                  
                     От гледна точка на пазарната стабилност наложеният от САЩ режим на вносни мита не е изолирана национална мярка, чиито последици засягат единствено търговията със САЩ. Световният пазар на вина е един глобален пазар, на който действията на отделни участници със съществено икономическо значение, като например САЩ, пораждат мащабни последици за международната търговия на вина в нейната цялост. Всяка неблагоприятна промяна в условията на основен за вината от Съюза пазар, какъвто е САЩ, неминуемо засяга и други пазари, тъй като продуктите, които не могат да бъдат продавани в САЩ поради завишената им цена, трябва да се пренасочат другаде. Същевременно потребителите на тези други пазари, тъй като са наясно с пазарните условия, ще оказват допълнителен натиск върху цените, а конкуренцията на свой ред ще бъде по-ожесточена от обичайното. Поради това е вероятно настоящите вносни мита, наложени от САЩ, да доведат до стагнация в световен мащаб за износа на вина от Съюза. Участниците в лозаро-винарския сектор съобщават, че големи поръчки на френски вина за пазара на САЩ вече са отменени.
                  
               
                     (5)
                  
                  
                     През 2019 г. условията на пазара на вина в Съюза бяха влошени, а равнището на запасите беше най-високото от 2009 г. насам. Това се дължи преди всичко на комбинацията от рекордно високата реколта през 2018 г. и свиването на потреблението на вино в Съюза. Ако засегнатите от вносните мита на САЩ вина не бъдат продадени на експортните пазари извън Съюза, това допълнително ще задълбочи сериозността на положението на пазара на Съюза. Критичността на ситуацията се утежнява и поради момента на прилагане на вносните мита. Митата започнаха да се прилагат от 18 октомври 2019 г., което съвпадна с разгара на прибирането реколтата и производствената кампания през 2019 г., както и с периода преди празниците в края на годината — два от най-важните периоди през годината за продажбите в лозаро-винарския сектор в Съюза. На фона на всичко гореизложено са необходими незабавни мерки за преодоляване на създалата се ситуация.
                  
               
                     (6)
                  
                  
                     Сред мерките за подпомагане на лозаро-винарския сектор, предвидени в член 43 от Регламент (ЕС) № 1308/2013, единствено мярката за популяризиране по член 45, параграф 1, буква б) от посочения регламент е насочена пряко към популяризиране на вината от Съюза в трети държави с цел подобряване на тяхната конкурентоспособност. През годините мярката за популяризиране се оказа особено ефективна за навлизането на пазарите в трети страни и затвърждаването на пазарните позиции. Тя се утвърди като най-ефективният инструмент за подкрепа на вината от Съюза на пазарите на трети държави чрез подобряване на репутацията им и популяризиране на техните качества. Международният пазар на вина е световен пазар и всяка операция за популяризиране на вината от Съюза на пазарите на трети държави е от полза за всички вина от Съюза. Така се разкриват възможности за операторите, които впоследствие ще навлязат на съответния пазар с други вина от Съюза. Индивидуалните операции за популяризиране имат т.нар. „мултипликационен ефект“ върху продажбите, тъй като обхващат цели гами вина или лозаро-винарски региони, а не само отделна търговска марка или вид вино. Поради това е от съществено значение операциите за популяризиране да продължат да се провеждат и да се активизират на всички пазари, като същевременно се въвеждат и нови операции, за да се осигури реализация на вината, които няма да се продават на пазара в САЩ, и да се запази репутацията на вината от Съюза на другите пазари, а така също и да се противодейства на ценовия натиск.
                  
               
                     (7)
                  
                  
                     За да се помогне на операторите да реагират на извънредните обстоятелства, създали се понастоящем на експортните пазари в целия свят след наложения от САЩ режим на вносни мита, както и да се преодолее тази непредвидима и несигурна ситуация, е целесъобразно да се разреши допълнителна гъвкавост при прилагането на мярката за популяризиране по член 45, параграф 1, буква б) от Регламент (ЕС) № 1308/2013 чрез дерогация от някои разпоредби, предвидени в Регламент за изпълнение (ЕС) 2016/1150 на Комисията (2).
                  
               
                     (8)
                  
                  
                     В член 2, параграф 1 от Регламент за изпълнение (ЕС) 2016/1150 се посочва, че промените в приложимите програми за подпомагане, както е предвидено в член 41, параграф 5 от Регламент (ЕС) № 1308/2013, се подават максимум два пъти на финансова година. За да могат държавите членки да адаптират бързо националните програми за подпомагане и да гарантират правна сигурност при прилагането на тези изменения, е целесъобразно да се разреши тези промени да могат да се подават повече от два пъти на финансова година. При такива извънредни обстоятелства държавите членки трябва да могат да реагират бързо и при необходимост да подават промени на мярката за популяризиране възможно най-рано. Тази гъвкавост би позволила на държавите членки да оптимизират вече съществуващите мерки, да подават повече искания за подпомагане и по-често да въвеждат корекции в зависимост от пазарната ситуация. Освен това така ще се даде възможност на държавите членки, които не са включили мярката за популяризиране в националната си програма за подпомагане, да направят това непосредствено след влизането в сила на настоящия регламент, вместо да чакат следващия краен срок за внасяне на изменения. Тази гъвкавост по отношение на мярката за популяризиране ще осигури допълнителни възможности за операторите, включително новите оператори, да подават заявления за подпомагане с цел популяризиране. Целта е да се облекчи положението в лозаро-винарския сектор и да се осигури необходимата гъвкавост с оглед намиране на възможности за реализация на други международни пазари, освен САЩ.
                  
               
                     (9)
                  
                  
                     Поради това е необходимо да се въведе дерогация от член 2, параграф 1 от Регламент за изпълнение (ЕС) 2016/1150.
                  
               
                     (10)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Категории обхванати продукти
            Настоящият регламент се прилага по отношение на мярката за популяризиране на вина по смисъла на част II, точки 1 — 9, 15 и 16 от приложение VII към Регламент (ЕС) № 1308/2013.
         
         
            Член 2
            Промени в програмите за подпомагане
            Чрез дерогация от член 2, параграф 1 от Регламент за изпълнение (ЕС) 2016/1150 държавите членки могат да въвеждат, когато е необходимо през дадена финансова година, промени в националните програми за подпомагане в лозаро-винарския сектор по отношение на мярката за популяризиране, посочена в член 45, параграф 1, буква б) от Регламент (ЕС) № 1308/2013.
         
         
            Член 3
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 януари 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2016/1150 на Комисията от 15 април 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 190, 15.7.2016 г., стр. 23).